## Rješenje kojim se Jadranskom osiguranju d.d. Split nalaže podnijeti prijavu za upis brisanja u registar Trgovačkog suda u Splitu, Ivana Penića, kao člana Uprave Jadranskog osiguranja d.d. Split

### NN 26/2006 (8.3.2006.), Rješenje kojim se Jadranskom osiguranju d.d. Split nalaže podnijeti prijavu za upis brisanja u registar Trgovačkog suda u Splitu, Ivana Penića, kao člana Uprave Jadranskog osiguranja d.d. Split

# AGENCIJA ZA NADZOR FINANCIJSKIH USLUGA

**641**

Na temelju odredbi članka 15. stavak 1. točka 4.
alineja 3. i članka 8. stavak 1. Zakona o Hrvatskoj agenciji za nadzor
financijskih usluga (»Narodne novine« broj 140/05), te odredbi članka 159.
stavak 1. točka 1. i članka 160. stavak 1. točka 1. Zakona o osiguranju
(»Narodne novine« broj 151/05), Uprava Hrvatske agencije za nadzor financijskih
usluga, na sjednici održanoj 2. ožujka donijela je

## RJEŠENJE

I. Jadranskom osiguranju d.d., Split, Put Supavla 1/II, MBS 060006216, nalaže se podnijeti prijavu za
upis brisanja, u registar Trgovačkog suda u Splitu, Ivana Penića,
rođenog u Bajagićima 25. studenoga 1952. godine, broj
osobne iskaznice 1006446199, izdane od PU Split, kao člana Uprave Jadranskog
osiguranja d.d., Split.

II. Prijavu za upis brisanja iz točke I. ovog
rješenja, Jadransko osiguranje d.d., Split je dužno podnijeti u roku od 3 (tri)
dana od dana primitka ovog rješenja, te istodobno presliku prijave dostaviti
Hrvatskoj agenciji za nadzor financijskih usluga.

III. Nakon što društvu iz točke I. ovog rješenja
bude dostavljeno rješenje o brisanju osobe iz iste točke, dužno je presliku tog
rješenja dostaviti Hrvatskoj agenciji za nadzor financijskih usluga, bez
odlaganja, a najkasnije u roku od tri (3) dana.

IV. Ukoliko društvo iz točke I. ovog rješenja ne
postupi sukladno ovom rješenju ili ne postupi u rokovima koji su ovim rješenjem
ostavljeni, protiv društva će se odrediti mjere propisane člankom 159. Zakona o
osiguranju.

V. Ovo rješenje objavit će se u »Narodnim
novinama«.

```
Obrazloženje
```

```

```

Nadzorni odbor društva Jadransko osiguranje
d.d., Split (u daljnjem tekstu: Društvo), Put Supavla
1/II, podnio je 8. veljače 2006. godine zahtjev za izdavanje odobrenja za
obavljanje funkcije člana Uprave društva za gospodina Ivana Penića.

U provedenom postupku, na temelju uvida u
zahtjev i uz njega dostavljenu dokumentaciju, utvrđeno je da je Nadzorni odbor
Društva 24. svibnja 2005. godine donio odluku o imenovanju Ivana Penića iz Splita za »još jedan mandat u trajanju od četiri
godine«. U zahtjevu je također navedeno da je temeljem te odluke proveden i
upis u Trgovačkom sudu u Splitu, te je dostavljena i preslika rješenja broj Tt-05/1461-2, od 22. srpnja 2005. godine kojim je u sudski
registar toga suda upisana promjena člana uprave, brisanje Ivana Penića kao člana uprave i njegov ponovni upis kao člana
uprave Društva. Postupajući na opisani način, a bez ishođenja suglasnosti iz
članka 16.c stavka 1. Zakona o osiguranju (»Narodne novine« broj 46/97–
pročišćeni tekst, 116/99 i 11/02), kojim je bilo propisano da članom uprave
društva može biti imenovana samo ona osoba koja je dobila suglasnost Direkcije
za obavljanje funkcije člana uprave društva, te stavkom 9. istoga članka kojim
je bilo propisano da »Osoba koja je već dobila suglasnost za obavljanje
funkcije člana uprave i koju nadzorni odbor želi ponovno imenovati mora ponovno
proći postupak propisan ovim Zakonom.«, društvo nije ispunilo uvjet koji je bio
Zakonom propisan da bi se moglo imenovati člana uprave društva, odnosno
ishodilo suglasnost Direkcije za obavljanje funkcije člana uprave društva. Na
navedenu okolnost je Trgovački sud u Splitu trebao paziti po službenoj dužnosti
u smislu članka 43. Zakona o sudskom registru (»Narodne novine«, br. 1/95 i 57/96), međutim to je propustio učiniti.

Iz navedenog proizlazi da je upis gospodina Penića za člana uprave Društva temeljem odluke nadzornog
odbora Društva od 24. svibnja 2005. godine, a bez suglasnosti Direkcije za
nadzor društava za osiguranje bio nezakonit, jer je članak 16.c stavak 1.
Zakona o osiguranju propisivao da »Članom uprave društva može biti imenovana
samo ona osoba koja je dobila suglasnosti Direkcije…«. Dakle, bez suglasnosti
gospodin Penić nije mogao biti član uprave Društva,
pa kao takav nije mogao biti niti upisan u sudski registar Trgovačkog suda u
Splitu.

Kako je člankom 28. stavak 1. Zakona o
osiguranju (»Narodne novine« broj 151/05), propisano da članom uprave dioničkog
društva za osiguranje može biti imenovana osoba koja dobije odobrenje nadzornog
tijela za obavljanje funkcije člana uprave društva za osiguranje, a nadzorno
tijelo – Hrvatska agencija za nadzor financijskih usluga to odobrenje nije
izdala, to je, slijedom iznijetog, odlučeno, sukladno odredbi članka 159.
stavak 1. točka 1. i članka 160. stavak 1. točka 1. Zakona o osiguranju, da se
opisane nepravilnosti otklone na način i u rokovima određenim u izreci ovog
rješenja.

Pouka
o pravnom lijeku

Ovo rješenje je konačno. Protiv njega nije
dopuštena žalba, ali se može pokrenuti upravni spor podnošenjem tužbe Upravnom sudu
Republike Hrvatske u roku od 30 dana od dana njegova primitka.

Klasa: UP/I-453-02/06-30/02

Urbroj: 326-304-06-2

Zagreb, 2. ožujka 2006.

Predsjednik Uprave

**Ante Samodol**, v. r.

Rješenje, NN 26/2006-641